**VŠEOBECNÉ A ZÁRUČNÉ PODMIENKY ÚČASTI NA DETSKÝCH TÁBOROCH**

Podľa ustanovení zákona č.281/2001 Z.z. a Občianskeho zákonníka č.40/1964 v znení neskorších zmien a doplnkov.

**I. VZNIK ZMLUVNÉHO VZŤAHU**

Zmluvný vzťah medzi objednávateľom/zákonným zástupcom (ďalej len rodič) na jednej strane a dodávateľom – Obec Radatice (ďalej len OcÚ) na druhej strane vzniká podpísaním a doručením riadne vyplnenej Prihlášky a jej potvrdením OcÚ. Prihláška nadobúda platnosť zaplatením plnej sumy poplatku za tábor.

**II. PRÁVA A POVINNOSTI RODIČA**

**Rodič má právo:**
**1.** Vyžadovať poskytnutie objednaných a zaplatených služieb v rozsahu a kvalite uvedenej v ponuke OcÚ v časti „V. Služby“.
**2.** Prípadné nedostatky bezodkladne reklamovať a požadovať nápravu, či náhradu. OcÚ prijíma len písomné reklamácie potvrdené vedúcim tábora a to do 1 dňa od vzniku situácie. Po tomto termíne nebudú reklamácie ani iné výhrady akceptované.
**3.** Byť včas oboznámený s prípadnými zásadnými zmenami rozsahu služieb a ceny.

**Rodič je povinný:**
**1.** Priniesť dieťaťu prezuvky a náhradné oblečenie.
**2.** Priviesť dieťa včas na stanovené miesto a po návrate z tábora si ho osobne prevziať v určený čas. Pri odchode autobus čaká max. 15 min. po stanovenom čase. V prípade nástupu na trase, je potrebné byť na stanovenom mieste presne v určený čas. V prípade neprítomnosti dieťaťa na stanovenom mieste autobus nečaká.
**3.** Spolu s prihláškou odovzdať kópiu zdravotného preukazu, najneskôr však v prvý deň nástupu do tábora.
**4.** V prvý deň nástupu sa preukázať dokladom o zaplatení celej čiastky (príjmový pokladničný doklad).
**5.** Uhradiť všetky materiálne škody, ktoré spôsobí jeho dieťa v tábore a to ešte počas jeho trvania.
**6.** V prípade zrušenia účasti svojho dieťaťa na tábore bezodkladne uhradiť stanovené zmluvné pokuty.

**III. PRÁVA A POVINNOSTI OcÚ**

**OcÚ má právo:**
**1.** OcÚ má právo neuzavrieť, resp. zrušiť zmluvný vzťah s účastníkom tábora, ktorý nespĺňa podmienky uvedené v časti „Vekové kategórie“.
**2.** V prípade nevhodného správania (agresivita, vulgarizmus, nedodržiavanie pokynov animátorov a vedúcich), porušovania zákonov a predpisov, v prípade poškodzovania majetku zariadenia alebo iných účastníkov, rušenia nočného pokoja, odmietnutia účasti na stanovenom programe, ukončiť dieťaťu pobyt na náklady rodiča, pričom rodič nemá nárok na vrátenie poplatku za nevyčerpané služby a je povinný dieťa si z tábora bezodkladne odviezť.
**3.** V prípade odmietnutia zákonného zástupcu účastníka tábora zabezpečiť jeho predčasný odchod z tábora z dôvodov uvedených v čl.III/2 má OcÚ právo na refundáciu finančných prostriedkov vynaložených na zabezpečenie transportu k rodičovi (náhradné ubytovanie, dozor vedúceho, cestovné lístky atď.)
**4.** Zrušiť tábor v týchto prípadoch:

a) z dôvodu vyššej moci (tzn. politické udalosti, extrémne podnebné javy, karanténa, epidemiologická situácia a pod.)

b) z dôvodu zlyhania prevádzkyschopnosti zariadenia a podobne,

c) z dôvodu neobsadenosti tábora na min. 20 účastníkov/turnus.
**5.** Odstúpiť od Zmluvy v prípade, že rodič nesplnil Zmluvné podmienky. Pri zrušení tábora z dôvodov "a", "b", “c“ bude rodičovi vrátená plná cena tábora alebo alikvotnej časti v prípade, že bude tábor zrušený v priebehu jeho konania z vyššie uvedených dôvodov

**6.** OcÚ si vyhradzuje právo zmeny programu a aktivít počas tábora z objektívnych dôvodov (epidemiologická situácia, počasie a iné).

**7.** OcÚ má právo zmeniť čas a miesto odchodu a príchodu.

**OcÚ je povinné:**
**1.** Poskytnúť rodičovi všetky dostupné informácie o podrobnostiach tábora. V priebehu tábora riadne a kvalitne poskytovať dohodnuté služby, uvedené v časti "V. Služby". V prípade prekážok brániacich OcÚ poskytnúť dohodnuté služby, zabezpečiť adekvátnu náhradu.
**2.** Oznámiť zrušenie tábora najneskôr 2 dni pred jeho začatím .
**3.** Riešiť reklamácie do 30 dní po ich podaní.

**IV. OCHORENIA DETÍ V TÁBOROCH**

**1.** OcÚ má právo rozhodnúť o neprijatí dieťaťa na tábor alebo ukončení pobytu, ak si pri nástupe alebo v priebehu pobytu dozvie o zdravotných problémoch dieťaťa, o ktorých nebolo vopred informované resp. ktoré rodič neuviedol.
**2.** Zdravotník tábora nie je povinný vykonávať zdravotné úkony súvisiace s dlhodobými zdravotnými problémami vzniknutými pred nástupom do tábora (pravidelné podávanie liekov, aplikácia mastí, preväzy...)
**3.** Poplatky za zdravotnícky materiál, zdravotné a iné služby súvisiace s ošetrením je rodič povinný uhradiť OcÚ ešte v priebehu tábora.
**4.** Ochorenie alebo úraz oprávňuje OcÚ k ukončeniu pobytu dieťaťa a jeho odvezenie na náklady rodiča, bez nároku na vrátenie čiastky za nevyužité služby.

**V. SLUŽBY**

**1.** OcÚposkytuje denný letný tábor v dátume 11.07.-15.07.2022. Denný tábor sa uskutočňuje v čase od 7:00 do 16:00 hod. Počas tábora poskytuje OcÚ bohatý animačný program, výlet, pohybové, športové a tanečné hry, hry spojené s dramatizáciou, tvorivé dielne, karneval a v prípade záujmu aj špeciálny bonus – Noc v tábore spojený s nočnou hrou. Počas Noci v tábore dieťa ostáva spať jednu noc v priestoroch Materskej školy Radatice.
**2.** Strava je na našich táboroch podávaná 3x denne (ľahká desiata a olovrant, polievka a hlavné jedlo), ak nie je v ponuke uvedené inak. Účastníkom je zabezpečený pitný režim. Voda je podávaná k jedlám. Vegetariánska strava, rôzne formy diét, či stravovacích obmedzení musia byť nahlásené vopred.

**3.** Poistenie. OcÚ neponúka možnosť žiadneho poistenia. V prípade záujmu o dodatočné úrazové a cestovné poistenie si poistenie vybavuje klient individuálne.
**4.** Osobné veci (škody, straty, odcudzenie). OcÚ nezodpovedá za osobné veci účastníkov (peniaze, mobily, fotoaparáty, oblečenie/obuv a pod.). OcÚ nezodpovedá za škody (ani straty/odcudzenie), ktoré nezavinilo OcÚ, ani jej dodávatelia, ale vznikli zavinením účastníka tábora, alebo tretej osoby. OcÚ nie je povinná takéto udalosti riešiť.

**5.** Kontakty. OcÚ poskytuje telefónne číslo do kancelárie OcÚ a na zriaďovateľa. Z dôvodu ochrany súkromia, z organizačných dôvodov neposkytuje čísla na súkromné mobily animátorov či vodičov.

**VI . CENA TÁBORA A PLATOBNÉ PODMIENKY**

Cena tábora za turnus je 70€ za jedného účastníka. V prípade, ak do 21. dňa pred začiatkom zájazdu dôjde k nepredvídaným zvýšeniam cien od dodávateľov OcÚ (pohonné hmoty, cestné poplatky, tarify, el. energia, zvýšenie daní, atď.), je OcÚ oprávnená cenu tábora jednostranne zvýšiť .

**1.** Rodič je povinný uhradiť cenu tábora pri odovzdaní prihlášky a to v plnej výške a v hotovosti na OcÚ.
**2.** Rodič má nárok na poskytnutie služieb len po zaplatení celej ceny tábora.

**VII. ZMLUVNÉ POKUTY (STORNO PODMIENKY)**

**1.** Ak sa rodič rozhodne jednostranne od Zmluvy odstúpiť, je povinný uhradiť OcÚ nasledovné zmluvné pokuty (storno poplatky):

30 - 8 dní pred nástupom - 20% z ceny tábora,

 - 7 dní a menej pred nástupom - 25% ceny tábora

**2.** Odstúpenie od „Zmluvy...“ musí byť vykonané písomne (poštou, faxom, mailom naskenované...) alebo osobne a musí obsahovať vlastnoručný podpis zákonného zástupcu. Rozhodujúci je dátum doručenia do OcÚ.
**3.** OcÚ má právo odrátať zmluvnú pokutu od už uhradenej sumy.
**4.** Ak dieťa nenastúpi do tábora bez predchádzajúceho odstúpenia od zmluvy, rodič je povinný uhradiť 100% ceny tábora.
**5.** Do 48 h. pred nástupom môže rodič namiesto svojho dieťaťa prihlásiť iné dieťa (v takom prípade OcÚ neúčtuje zmluvnú pokutu).

**VIII. ZÁVEREČNÉ USTANOVENIA**

Rodič podpísaním Zmluvy potvrdzuje, že sa oboznámil s týmito „Všeobecnými a záručnými podmienkami“, súhlasí s nimi a bezvýhradne ich prijíma.

Platné od 01.06.2022

.......................................................... .............................................................

 pečiatka a podpis zriaďovateľky podpis rodiča/zákonného zástupcu